રમકડાં અને ટીવીની આયાત પર અંકુશ મૂકશે સરકાર, આ છે મુખ્ય કારણ | Vyaapaar Samachar
રમકડાં અને ટીવીની આયાત પર અંકુશ મૂકશે સરકાર, આ છે મુખ્ય કારણ
india-news | January 14, 2020, 11:15 AM
નવી દિલ્હી: સ્થાનિક ઉત્પાદનને પ્રોત્સાહન આપવાની વ્યૂહરચનાના ભાગ રૂપે સરકાર રમકડા અને કેટલાક ઇલેક્ટ્રોનિક ગુડ્સ જેવા કે ટીવી સેટ પર આયાત પર અંકુશ લગાવી શકે છે. કેન્દ્ર સરકારે તાજેતરમાં પામોલીન તેલની આયાત મુક્તમાંથી નિયંત્રીતની યાદીમાં મુકી દીધી હતી તેની સાથોસાથ અન્ય આવી કેટલીક ચીજોની આયાત પર પણ નિયંત્રણો મુકવા વિશે ચર્ચા થઈ હતી.
સૂત્રો અનુસાર, રમકડાની આયાત નિયંત્રીત કરવા માટે સ્વદેશી ઉપરાંત વિદેશી ઉત્પાદક કંપનીઓ માટે કવોલીટી કંટ્રોલ તથા કડક માપદંડો તૈયાર કરવામાં આવ્યા છે. કેટલાંક મોયા સ્ટોર દ્વારા સીંગલ બ્રાન્ડ રીટેઈલ કાયદા હેઠળ ચાઈનીઝ રમકડાનો સ્ટોર કરવામાં આવતાં હોય છે. સરકારે રમકડાની આયાતને પણ અંકુશિત શ્રેણીમાં મુકી શકે છે.
ભારતમાં રમકડા તથા રમતગમત સંબંધી ચીજોની આયાત ગત વર્ષે 4500 કરોડની હતી. તેમાંથી 3200 કરોડની આયાત તો માત્ર ચીનમાંથી જ થઈ હતી. આ જ રીતે ટેલીવીઝન જેવી ઈલેકટ્રોનીકસ ચીજો પણ સસ્તી મળતી હોવાથી ચીન તથા દક્ષિણ પુર્વીય એશિયાઈ રાષ્ટ્રોમાંથી જંગી આયાત થાય છે. આયાત ઘટાડવા માટે સરકારે આયાત જકાત વધારાનો વિકલ્પ અજમાવ્યો હતો. પરંતુ કંપનીઓ વિદેશોના અન્ય ઉત્પાદન પ્લાન્ટમાંથી મંગાવીને મુક્ત વ્યાપાર કરારનો લાભ મેળવી લે છે એટલે ડયુટી વધારા સિવાયના માર્ગો અપનાવવાની જરૂરિયાત ઉભી થઈ છે. ટીવી ઉપરાંત ઈલેકટ્રીકલ મશીનરી- ઉપકરણોની આયાતનો હિસ્સો કુલ આયાતમાં 10 ટકા અર્થાત 36000 કરોડ જેવો થવા જાય છે.